**ANKSTYVASIS IŠKRITIMAS IŠ ŠVIETIMO SISTEMOS LIETUVOJE: NACIONALINĖ STUDIJA IR STATISTIKA**

Tikslinė grupė: 16-24 amžiaus jaunimas

Turinys

Įvadas

1. Jaunimo dalyvavimas švietime ir darbo rinkoje
   1. Užimtumo ir švietimo rodikliai pagal amžių ir lytį
   2. Jaunimo užimtumas
2. Ankstyvojo iškritimo iš švietimo sistemos situacija
   1. Ankstyvojo iškritimo priežastys
   2. Ankstyvojo iškritimo iš švietimo sistemos rodikliai
3. Ankstyvojo iškritimo iš švietimo ir mokymo sistemos prevencija
   1. Politinės priemonės
   2. Mokyklų geroji patirtis

**Įvadas**

Lietuvoje mokyklos sudaro sąlygas kiekvienam mokiniui mokytis pagal jo galias ir siekti kuo aukštesnių pasiekimų, yra atsakingi asmenys už mokymosi pasiekimų stebėsenos koordinavimą, gerinimą ir mokymosi pagalbos organizavimą.

Mokykla užtikrina sisteminę mokymosi pagalbą, kuri apima: žemų pasiekimų prevenciją (iš anksto numatant galimus probleminius atvejus ir stengiantis jų išvengti), intervenciją (sprendžiant iškilusias problemas) ir žemų pasiekimų kompensacines priemones (suteikiant tai, ko mokiniai negali gauti namuose ir pan.). Apie atsiradusius mokymosi sunkumus ir galimas jų priežastis informuojami mokyklos švietimo pagalbos specialistai, mokinio tėvai (globėjai, rūpintojai), kartu su jais sprendžiamos žemų mokymosi pasiekimų problemos. Deja, ne visada pavyksta įveikti problemas ir dalis jaunų žmonių anksti palieka mokyklas.

Anksti paliekančiųjų mokyklą samprata atitinka aiškiai apibrėžtą Eurostato rodiklį, kuris remiantis tyrimu skaičiuojamas 35 Europos valstybėse, taip pat ir Lietuvoje. Sąvoka iškritimas gali reikšti įvairius pasitraukimo iš mokyklos būdus: nelankymą, išėjimą savo noru, išmetimą iš mokyklos. Iškritę iš nuosekliojo mokymosi sistemos asmenys – vaikai ir suaugusieji, palikę mokyklą, bet neįgiję pagrindinio ar vidurinio išsilavinimo, taip pat mokiniai ir studentai, iškritę iš profesinio mokymo įstaigų, mokslo ir studijų įstaigų ir neįgiję kvalifikacijos, reikalingos patekti į darbo rinką.

Todėl Erasmus+ partnerysčių projekto „Mokyklos nebaigiančių mokinių baigiamosiose klasėse skaičiaus mažinimas pasitelkiant imitacinės bendrovės metodologiją“ (orig., Reducing upper secondary ESL with practice enterprise) tikslas mažinti mokyklą nebaigiančių mokinių skaičių ir suteikti verslumo įgūdžių 16-18 metų mokiniams, taikant verslo imitacinių bendrovių modelį bendrojo lavinimo mokyklose. Pagrindinis projekto rezultatas – mokymosi motyvaciją didinančių mokymosi metodų ir aplinkų, pritaikant imitacinės bendrovės modelį, sukūrimas mokiniams, kurie patenka į nebaigiančių mokyklos rizikos grupę.

Įgyvendinant projektą, pirmiausia kiekviena projekte dalyvaujanti šalis (Lietuva, Ispanija, Italija ir Bulgarija) apibendrino ankstyvojo iškritimo iš švietimo sistemos situaciją šalyje, apžvelgdami šias sritis:

* Jaunimo dalyvavimas švietime ir darbo rinkoje;
* Ankstyvojo iškritimo iš švietimo sistemos situacija;
* Ankstyvojo iškritimo priežastys;
* Ankstyvojo iškritimo iš švietimo sistemos rodikliai;
* Prevencinės priemonės siekiant mažinti ankstyvąjį mokinių iškritimą iš švietimo sistemos;
* Mokyklų patirtis.

Ši situacijos analizė sudarys sąlygas projekto partneriams sulyginti įvairių šalių duomenis ir sukurti tinkamiausią inovatyvų edukacinį modelį mokyklose, turinčiose problemų su anksti mokyklą paliekančiais mokiniais.

1. **Jaunimo dalyvavimas švietime ir darbo rinkoje**
   1. **Užimtumo ir švietimo rodikliai pagal amžių ir lytį**

Pastaruoju metu Lietuvoje stebimas nuolatinių gyventojų skaičiaus mažėjimas. Analizuojant 15–24 metų amžiaus grupės gyventojus pagal lytį ir amžiaus grupes matyti, kad 2005 m. šalyje gyveno 250 tūkst. vyrų ir 246 tūkst. moterų, o 2017 m. atitinkamai 161 tūkst. vyrų ir 155 tūkst. moterų. Šiuo metu 15–24 metų amžiaus grupės gyventojų yra 180 tūkst. mažiau negu 2005m.

Pagal Eurostato duomenis 15–24 metų amžiaus grupės ankstyvasis pasitraukimas iš švietimo sistemos pagal lytį pavaizduotas 1 lentelėje.

1 lentelė

15–24 metų amžiaus grupės ankstyvasis pasitraukimas iš švietimo sistemos pagal lytį

|  |  |  |
| --- | --- | --- |
| 15–24 metų amžiaus grupė pagal lytį | 2013m. | 2016m. |
| Vyrai | 15,4 | 9,3 |
| Moterys | 6,5 | 5,2 |

Lietuvoje stebima pastovi tendencija, kad vaikinų, paliekančių švietimo ir mokymo sistemą, yra daugiau nei merginų (atitinkamai 9,3 ir 5,2 proc. 2016m.). Remiantis Statistikos Departamento tyrimo rezultatais matyti, kad jaunimo (15−24 metų amžiaus), palikusio švietimo ir mokymo sistemą didžiausias nedarbo lygis buvo 2010 m. 46,6 tūkst. (35,7%, tame sk. 20,6% vaikinų ir 15,1% merginų). Kiekvienais metais rezultatai gerėja ir kaip matyti iš 1 lentelės duomenų 2016 m. pasiekė 14,5% lygį, deja, šie rezultatai nedžiugina, nes 17,8 tūkst. jaunų žmonių tuo metu neturėjo darbo.

Užimtumo rodikliai pagal lytį pavaizduoti 1.2.1. skyriuje, 2 ir 3 paveiksluose.

**1.2. Jaunimo užimtumas**

2017 m. liepos 1 d. įsigaliojo **Lietuvos Respublikos Užimtumo įstatymas**. Remiantis šiuo įstatymu Darbo rinka teikia įvairias šias paslaugas ieškantiems darbo. Siekiant įgyvendinti paslaugas naudojamos aktyvios darbo rinkos politikos priemonės, užimtumo didinimo programos, dėl nedarbo negautų pajamų ar jų dalies kompensavimas. Naudojamos aktyvios darbo rinkos politikos priemonės, kuriomis siekiama padėti darbo ieškantiems asmenims padidinti jų užimtumo galimybes ir derinti darbo pasiūlą ir paklausą. Tai: parama mokymuisi, parama judumui, remiamasis įdarbinimas bei teikiama parama darbo vietoms steigti.

Anksti palikusiems mokyklą taikomos paramos mokymuisi priemonės:

* profesinis mokymas organizuojamas pagal formaliojo profesinio mokymo programas trišalėje arba dvišalėje sutartyje numatytomis sąlygomis;
* įdarbinimas pagal pameistrystės darbo sutartį;
* stažuotė, kaip neatlygintinas darbo praktikos laikotarpis, skirtas asmens darbo įgūdžiams ar profesinei kvalifikacijai kelti, atkurti ar tobulinti, gali būti organizuojama bedarbiams, kurie turi atitinkamą profesinę kvalifikaciją arba neformaliojo suaugusiųjų švietimo būdu įgytą kompetenciją, tačiau ne mažiau kaip 6 mėnesius iš eilės nedirbo pagal šią turimą profesinę kvalifikaciją ar neformaliojo suaugusiųjų švietimo būdu įgytą kompetenciją;
* neformaliojo švietimo ir savišvietos būdu įgytų kompetencijų pripažinimas, organizuojamas dvišalėje sutartyje, sudaromoje tarp teritorinės darbo biržos ir bedarbio, kurio neformaliojo švietimo ir savišvietos būdu įgytos kompetencijos bus pripažįstamos, numatytomis sąlygomis.


Darbo rinkoje papildomai remiami asmenys, tai:

* nekvalifikuoti bedarbiai, kurie nėra įgiję jokios profesinės kvalifikacijos arba jų užsienyje įgyta profesinė kvalifikacija nėra pripažinta įstatymų nustatyta tvarka,
* bedarbiai, kurie neturi jokios neformaliu būdu įgytos kompetencijos, pripažintos įstatymų nustatyta tvarka;
* **ilgalaikiai bedarbiai iki 25 metų, kurių nedarbo trukmė ilgesnė kaip 6 mėnesiai,**
* ir ilgalaikiai bedarbiai nuo 25 metų, kurių nedarbo trukmė ilgesnė kaip 12 mėnesių, skaičiuojant nuo įsiregistravimo teritorinėje darbo biržoje dienos.

Lietuvoje parengta **Užimtumo didinimo 2014–2020 metų programa** siekiant kompleksiškai spręsti šiuo metu itin aktualias gyventojų užimtumo problemas, sutelkiant verslo, švietimo ir darbo rinkos sektorius, taip pat įtraukiant socialinius partnerius ir savivaldybes į užimtumo politikos formavimą. Programos parengimą lėmė poreikis mažinti jaunimo nedarbą. Dėl nepakankamų profesinių įgūdžių ir darbo patirties stokos jaunimas (15–24 metų) yra pažeidžiamiausia grupė, susidurianti su integracijos į darbo rinką problemomis. Pastaruosius kelerius metus jaunimo nedarbas Lietuvoje buvo vienas didžiausių Europos Sąjungoje (toliau – ES) ir siekė 35,1 procento (2010 metais). 2013 m. liepos mėnesio Eurostato duomenimis, jaunimo nedarbas sumažėjo iki 23,1 procento, šis rodiklis vis dar yra aukštas (ES vidurkis – 23,4 procento). Padaugėjo nekvalifikuoto ir net pagrindinio išsilavinimo neturinčio jaunimo. Nedirbantis ir nesimokantis jaunimas stokoja paskatų mokytis, įgyti profesinę kvalifikaciją ar dirbti.

**1.2.1.Nedarbo lygis**

Pastaraisiais metais Lietuvoje daug dėmesio skiriama jaunimo nedarbo problemai. Nors jaunimo nedarbas sparčiai mažėja, vis dar nepasiektas 2007 m. buvęs jaunimo nedarbo lygis - 8,4 proc. Europos statistikos agentūros „Eurostat“ duomenimis, jaunimo iki 25 m. nedarbas nuo 26,7 proc. 2012 m. sumažėjo iki 13,3 proc. 2017 m. (1 pav.). Jaunimas darbo rinkoje vis dar patiria iššūkių ir vienodomis sąlygomis nėra pajėgus konkuruoti su darbo patirtį turinčiais specialistais.



1 pav. Jaunimo (15–24 metų amžiaus) nedarbo lygis

Svarbiausios Lietuvoje jaunimo nedarbo priežastys yra šios:

* Neįgyta, arba įgyta nepakankama profesinė kvalifikacija;
* Įgytos kvalifikacijos neatitikimas darbo rinkos poreikiams;
* Praktinės patirties stoka;
* Jaunuolių atkaklumo, darbo paieškos įgūdžių stoka;
* Jaunuolių motyvacijos, socialinių kompetencijų stoka;
* Darbo vietų kokybė ir neadekvačiai dideli jaunuolių lūkesčiai.

Remiantis 2 pav. duomenimis stebimas šalies apskrityse skirtingas įregistruotų nedirbančių jaunų žmonių nuo 16 iki 25 m. skaičius, jų įsidarbinimo galimybės bei noras dalyvauti aktyviose darbo rinkos politikos priemonėse. Per 2016 m. įregistruota 45398 bedarbių, iš jų: 26016 vaikinų ir 19382 merginų, tačiau tik 8165 pradėjo dalyvauti aktyvios darbo rinkos politikos priemonėse.

Šalies apskrityse stebimas skirtingas įregistruotų bedarbių skaičius, jų įsidarbinimo galimybės bei noras dalyvauti aktyviose darbo rinkos politikos priemonėse (2 pav. ir 3 pav,).

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Jaunimas (16-24 m.)** | 2017m.  Sausio 1d. | Per 2016 m. | | | | | | | | |
|
| Registruotas nedarbas, bedarbių proc. nuo darbingo amžiaus gyventojų | Įregistruota bedarbių | | | Įdarbinta | Pradėjo dalyvauti aktyvios darbo rinkos politikos priemonėse | | | | |
| Iš viso: | Vaikinų | Merginų | Iš viso: | Iš viso: | Profesinio mokymo | Remiamojo įdarbinimo | Paramos darbo vietoms steigti | Teritorinio judumo |
|
| **ŠALYJE** | **3,3** | **45398** | **26016** | **19382** | **25478** | **8165** | **3973** | **3069** | **1040** | **83** |
| Alytaus apskritis | 4,5 | 2645 | 1562 | 1083 | 1465 | 616 | 259 | 259 | 95 | 3 |
| Kauno apskritis | 2,6 | 8586 | 4709 | 3877 | 4963 | 1183 | 749 | 355 | 71 | 8 |
| Klaipėdos apskritis | 3,8 | 5657 | 3194 | 2463 | 3101 | 950 | 468 | 343 | 136 | 3 |
| Marijampolės apskritis | 3,8 | 2585 | 1481 | 1104 | 1315 | 567 | 231 | 274 | 56 | 6 |
| Panevėžio apskritis | 3,4 | 4012 | 2410 | 1602 | 2028 | 792 | 320 | 362 | 100 | 10 |
| Šiaulių apskritis | 3,5 | 4422 | 2625 | 1797 | 2287 | 881 | 374 | 378 | 125 | 4 |
| Tauragės apskritis | 4,3 | 1908 | 1151 | 757 | 1028 | 462 | 248 | 136 | 73 | 5 |
| Telšių apskritis | 3,7 | 2668 | 1563 | 1105 | 1428 | 611 | 259 | 248 | 98 | 6 |
| Utenos apskritis | 4,3 | 2228 | 1399 | 829 | 1231 | 561 | 211 | 248 | 99 | 3 |
| Vilniaus apskritis | 2,9 | **10687** | **5922** | **4765** | **6632** | **1542** | **854** | **466** | **187** | 35 |

2 pav. Registruotas jaunimo (16-24 m.) nedarbas pagal šalies apskritis 2016 m.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Jaunimas (16-24 m.)** | 2018 m. sausio 1 d. | Per 2017 m. | | | | | | | | |
|
| Registruotas nedarbas, bedarbių proc. nuo darbingo amžiaus gyventojų | Įregistruota bedarbių | | | Įdarbinta | Pradėjo dalyvauti aktyvios darbo rinkos politikos priemonėse | | | | |
| Iš viso: | Vaikinų | Merginų | Iš viso: | Iš viso: | Profesinio mokymo | Remiamojo įdarbinimo | Paramos darbo vietoms steigti | Parama judumui |
|
| **ŠALYJE** | **3,6** | **43617** | **25363** | **18254** | **22072** | **8716** | **4763** | **3217** | **457** | **279** |
| Alytaus apskritis | 4,1 | 2317 | 1363 | 954 | 1139 | 597 | 305 | 249 | 33 | 10 |
| Kauno apskritis | 3,5 | 8820 | 4946 | 3874 | 4571 | 1133 | 583 | 504 | 23 | 23 |
| Klaipėdos apskritis | 3,4 | 5142 | 2985 | 2157 | 2623 | 1006 | 574 | 363 | 50 | 19 |
| Marijampolės apskritis | 3,8 | 2392 | 1428 | 964 | 1096 | 478 | 220 | 203 | 33 | 22 |
| Panevėžio apskritis | 3,6 | 3767 | 2343 | 1424 | 1655 | 1052 | 613 | 330 | 56 | 53 |
| Šiaulių apskritis | 3,1 | 4256 | 2562 | 1694 | 2078 | 1032 | 552 | 412 | 42 | 26 |
| Tauragės apskritis | 3,8 | 1909 | 1217 | 692 | 875 | 576 | 317 | 189 | 34 | 36 |
| Telšių apskritis | 3,6 | 2563 | 1489 | 1074 | 1135 | 583 | 275 | 236 | 67 | 5 |
| Utenos apskritis | 3,8 | 1908 | 1168 | 740 | 979 | 476 | 249 | 172 | 39 | 16 |
| Vilniaus apskritis | 3,6 | 10543 | 5862 | 4681 | 5921 | 1783 | 1075 | 559 | 80 | 69 |

3 pav. Registruotas jaunimo (16-24 m.) nedarbas pagal šalies apskritis 2017 m.

Lietuvoje jaunimui įsidarbinti sunku – šalyje vis dar didelis jaunimo nedarbas. Lietuvos statistikos departamento duomenimis 2017 m. sausio 1 d. buvo registruota 24,4 tūkst. 16–29 m. amžiaus bedarbių, kurie sudarė 16,1 proc. visų bedarbių. Jaunimo (15–24 metų amžiaus) nedarbo lygis 2017 m. sudarė 13,3 proc. ir buvo 1,2 procentinio punkto mažesnis nei 2016 m. 2018 m. sausio 1 d. buvo registruoti 24,1 tūkst. 16 - 29 m. jaunuolių, tai 0,3 tūkst. mažiau nei prieš metus (2017 m. sausio 1d. jų buvo 24,4 tūkst.). 2018 m. sausio 1d. 16 - 29 m. jaunimas sudarė 15,8 proc. visų bedarbių (2017 m. sausio 1d.- 16,1 proc.). Per 2017 m. darbo biržoje registravosi 11,0 tūkst. absolventų, per 2016 m - 12,3 tūkst.

Duomenys (3 pav.) rodo, kad 2017 įregistruota 43617 bedarbių, tame tarpe 25363 vaikinų ir dvigubai mažiau merginų – 18254. Deja, 2017 m. įdarbintų žmonių skaičius sumažėjo iki 22072, kai tuo tarpu 2016 m. buvo įdarbinta – 25478 jaunų žmonių, tačiau 2017 m. daugiau įregistruotų bedarbių pradėjo dalyvauti aktyvios darbo rinkos politikos priemonėse – 8716.

Remiantis 4 pav. rezultatais matyti, kad pastaraisiais metais jaunimo iki 25 metų dalis visų bedarbių tarpe išlieka pastovi, maždaug 17,3 proc.



4 pav. Jaunimo (iki 25 metų amžiaus) dalis visų bedarbių tarpe, proc.

Atskirose Lietuvos savivaldybėse bedarbystės situacija yra skirtinga, remiantis 5 pav. duomenimis matyti, kad svyruoja nuo 3 iki 7 proc.



5 pav. Jaunimo iki 24 m. situacija darbo rinkoje 2017m. pagal savivaldybes, 2018 m. sausio 1 d.


6 pav. matyti, kad per 2017 m. buvo įdarbinta 43,0 tūkst. 16-25 m. registruoto jaunimo (tai 54,0 proc. registruoto jaunimo), per 2016 m. - 49,8 tūkst. (60,4 proc.), todėl įžvelgiama taikomų priemonių nauda ir perspektyvos.



6 pav. Darbo biržoje registruoto 16-24 m. jaunimo įdarbinimas

**1.2.2. Vidutinė perėjimo iš mokyklos į darbo rinką trukmė**

Per 2017 m. darbo biržoje registravosi 11,0 tūkst. Absolventų (7 pav.), per 2016 m - 12,3 tūkst. Absolventų dalis tarp registruotų jaunų bedarbių 2017 m. sudarė 13,7 proc. Praeitais metais per tą patį laikotarpį 14,9 proc.t., todėl pastebima sumažėjusi jaunimo perėjimo iš mokyklos į darbo rinką trukmė.



7 pav. Absolventai, kurie registravosi darbo biržoje

Nuo 2014 m. Lietuvos darbo birža pradėjo įgyvendinti „Jaunimo garantijų“ iniciatyvą, siekdama padėti jaunimui sėkmingiau pereiti iš švietimo sistemos į darbo rinką ir prisitaikyti prie jos pokyčių. Visiems nedirbantiems ir nesimokantiems 15–29 metų jaunuoliams, netekus darbo ar išėjus iš formaliojo švietimo sistemos, per keturis mėnesius nuo pirmos darbo biržoje registracijos dienos yra pateikiamas kokybiškas darbo, tolesnio mokymosi ar praktikos pasiūlymas. Numatoma, kad įgyvendinant ,,Jaunimo garantijų“ iniciatyvą 2014-2020 m. laikotarpiu ESF finansuojamuose projektuose dalyvaus 65 tūkst. jaunuolių. Lietuvos darbo birža siūlo jauniems žmonėms dalyvauti įvairiuose jos vykdomuose projektuose: „Atrask save“, „Naujas startas“, „Ilgalaikių bedarbių įdarbinimo rėmimas“, „Nekvalifikuotų asmenų kompetencijų didinimas“ ir kt.

Nuosekliai gerėjantys jaunimo užimtumo rodikliai Lietuvoje rodo, jog perėjimas iš švietimo sistemos į darbo rinką tampa sklandesnis. 2017 m. trims iš keturių registruotų jaunuolių suteiktas užimtumas: 54 proc. jaunimo įsidarbino, daugiau nei 21 proc. dalyvavo darbo biržos organizuojamose priemonėse – įgijo kvalifikaciją, darbo įgūdžių darbo vietoje, gavo paramą darbo vietai steigti, įsidarbino, nes darbdaviams buvo kompensuojamos dalies darbo užmokesčio ir sumokamų mokesčių išlaidos. Po dalyvavimo priemonėse 83-92 proc. (priklausomai nuo priemonės) šių jaunuolių sėkmingai integravosi darbo rinkoje per 6 mėn.

**2. Ankstyvojo iškritimo iš švietimo sistemos situacija**

* 1. **Ankstyvojo iškritimo priežastys**

Sunku išskirti vieną priežastį, dėl ko vaikai bėga iš pamokų, nenoriai eina į mokyklą, epizodiškai praleidžia pamokas ir galiausiai visai nustoja mokytis. Mokytojai vis dažniau išreiškia susirūpinimą mokinių mokymosi motyvacijos stoka, nepakankamomis mokymosi pastangomis, pamokų praleidinėjimu ir vengimu aktyviai dalyvauti mokyklos veikloje, o tai rodo, kad nemaža mūsų mokinių jau yra „įžengę“ į iškritimo iš mokyklos procesą.

Skiriamos ne tik nelankymo priežasčių grupės, bet ir rizikuojančių „iškristi“ iš mokymosi sistemos asmenų grupės:

* Slaptos rizikos asmenys – tai asmenys, kurių mokymosi pasiekimai žemi, jie ilgą laiką patiria nesėkmes. Jų reakcijos į nuolatinę nesėkmę neatkreipia suaugusiųjų dėmesio. Jie sugeba kentėti ir nesipriešinti aplinkai.
* Blogai besimokantys asmenys – jie dažnai patiria nesėkmes, bet į jas reaguoja trukdančiu elgesiu. Jie vengia mokymosi nesėkmių, nelankydami mokymosi institucijos. Baudžiami tiek už savo elgesį, tiek už nelankymą.
* Išorinės įtakos – socialinių ekonominių faktorių veikiami asmenys – jų problemos nesusijusios su mokymo institucija. Tai gali būti priklausomi nuo alkoholio, narkotikų, skurdo, silpnos sveikatos ir pan. Jie negali lankyti mokyklos, nes būna pavargę, alkani, kupini baimės.
* Atkakliųjų rizikos grupė – jų pasiekimai žemi, tačiau jie išsiugdo pakankamą kompensacinį elgesį, kad išliktų mokymo institucijoje. Tai gali būti užklasinė veikla. Kai kurie jų baigia mokyklą, tačiau būna žemo išsilavinimo.
* Išstumtieji asmenys – jie kenčia nuo perkrautos mokymosi programos. Stengiasi prie jos prisitaikyti, nesiekdami, kad programa būtų pakeista pagal jų poreikius.

Taigi, visi asmenys, turintys aukštą rizikos laipsnį iškristi iš mokymosi sistemos, pasižymi žemu pasiekimų lygiu ir dažnai patiria mokymosi nesėkmes.

Anksti pasitraukiantieji iš švietimo sistemos dažnai tapatinami su šios rizikos grupėmis:

* Iš asocialių šeimų jaunuoliai, kuriems stinga socialinių įgūdžių;
* Nepriklausomi kūrybingi jaunuoliai, kurie atmeta akademinę struktūrą;
* Į praktinę veiklą orientuoti jaunuoliai, besidomintys nekvalifikuotu darbu;
* Tautinių mažumų atstovai, sunkiai pritampantys mokyklos aplinkoje;
* Kritinėse situacijose esantys vaikai, kurių tėvai jais mažai domisi.

Lietuvoje atliktų tyrimų analizė rodo, kad vaikai mokyklos nelanko dažniausiai dėl šių priežasčių:

* Nesugebėjimo išmokti mokymosi medžiagos ir laiku nesuteiktos švietimo pagalbos;
* Psichologinių asmenybės ypatumų (žemos savivertės, nepasitikėjimo ir pan.), emocijų ir elgesio sutrikimų;
* Konfliktinių santykių su mokytojais ir bendraamžiais;
* Nepatenkinamų socialinių ekonominių mokinio ar jo šeimos sąlygų;
* Nepakankamos pedagogų kompetencijos dirbti su nemotyvuotais, vengiančiais mokyklos vaikais;
* Neigiamo mokytojų požiūrio į mokymosi sunkumų turinčius mokinius.

Ankstyvojo pasitraukimo iš švietimo sistemos priežastys yra kompleksiškai susijusios, veikia viena kitą ir dažnai lemia viena kitą. Vienos jų, pavyzdžiui, emocinis nesaugumas, mokymosi sunkumai, besimokančio asmens darbinė veikla gali tiesiogiai lemti pamokų praleidinėjimą ir mokyklos nelankymą. Kitos priežastys yra gilesnės, sietinos su nepakankamu prevenciniu darbu, švietimo pagalbos sistemos neveiksmingumu. Sprendimą nelankyti mokymo institucijos nulemia ne tik asmeninės savybės, situacija šeimoje, bet ir netinkamas ugdymo organizavimas, priverstinis mokyklos keitimas, alternatyvių ugdymo formų nebuvimas ir pan. Mokyklos mikroklimatas, santykiai su mokytojais ir bendramoksliais gali sukelti mokymosi ir psichologinių sunkumų.

Dauguma asmenų, kurie iškrenta iš mokymo institucijos, keletą mėnesių ar net metų „siunčia signalus“ prieš visai atsisveikindami. Šie signalai gali būti labai skirtingi, tačiau dažniausiai pirmieji įspėjamieji ženklai būna tokie: pamokų praleidinėjimas; blogas elgesys; prasti visi įvertinimai (pažymiai); prasti kai kurių dalykų įvertinimai; kurso nebaigimas; kurso kartojimas; patekimas į socialinių tarnybų ar teisėsaugos akiratį ir pan. Ugdymo institucijos vadovai, mokytojai, pagalbos specialistai turi mokėti atpažinti tokius pavojaus signalus, atrasti tuos rizikos zonoje esančius mokinius, įvertinti jų poreikius ir suteikti reikiamą pagalbą.

* 1. **Ankstyvojo iškritimo iš švietimo sistemos rodikliai**

Lietuva yra tarp dvylikos Europos Sąjungos šalių, kurios jau lenkia numatytąjį strategijos „Europa 2020“ siekinį, – 10 proc. Lietuvoje jau 2005 m. buvo įgyvendintas Valstybinėje švietimo strategijoje užsibrėžtas nacionalinis siekis 2012 metams – 9 proc. Anksti paliekančiųjų mokyklą dalis viršija ir naujoje Valstybinėje švietimo 2013–2022 metų strategijoje (projekte) numatytą rodiklį – 8 proc. Toks pakankamai geras Lietuvos rodiklis gali būti paaiškinamas tuo, kad nemažai 18–19 metų jaunuolių dar mokosi bendrojo ugdymo mokykloje, o paskui dauguma stoja į aukštąsias mokyklas. Per 10 pastarųjų metų nesimokančių 16–24 metų jaunuolių dalis mažėjo tiek visoje Europoje, tiek Lietuvoje, tačiau Lietuvos pažanga buvo spartesnė. Europai imantis priemonių pasiekti numatytą siekinį, Lietuvos keliamas uždavinys – jei ne siekti geresnių rezultatų, tai bent išlaikyti esamą lygį.

Mokyklos nebaigusių asmenų skaičius tradiciškai yra nedidelis ir mažėja (8 pav.).



8 pav. Ankstyvojo pasitraukimo iš švietimo sistemos rodikliai

(Šaltinis: 2017 m. Švietimo ir mokymo stebėsenos biuletenis. Šalies analizė.)

Tai, kad ankstyvojo ugdymo ir priežiūros įstaigas lanko nedaug vaikų, nelemia didelio mokyklos nebaigusių asmenų skaičiaus. 2016 m. Lietuva, kurioje mokyklos nebaigusių asmenų dalis sudaro 4,8 proc. (mažesnė nei ES vidurkis – 10,7 proc.), užėmė antrą vietą ES po Kroatijos. Suskirsčius duomenis pagal lytį ir mokyklos vietą, mokyklos nebaigusių asmenų skaičius yra didžiausias tarp berniukų kaimo vietovėse (12,5 proc.).

**3. Ankstyvojo pasitraukimo iš švietimo sistemos prevencija**

**3.1 Valstybės politiniai veiksmai, siekiant mažinti ankstyvąjį mokinių pasitraukimą iš švietimo sistemos**

Labai svarbus šiuo metu Lietuvos Respublikos socialinės apsaugos ir darbo ministro patvirtintas nacionalinės jaunimo politikos 2011–2019 metų plėtros programos įgyvendinimo 2017–2019 metų veiksmų planas.

Lietuvos vyriausybę neramina problema – jaunų žmonių poreikių neužtikrinanti socialinės apsaugos, švietimo ir sveikatos sistemų plėtra. Tam, kad būtų sudaromos sąlygos jaunimo kultūrinei edukacijai bei skatinamas jaunimo kūrybiškumas, iš Lietuvos Respublikos valstybės biudžeto lėšų skiriamas finansavimas jaunimo kultūrinei edukacijai, profesionaliam ir neprofesionaliam jaunimo menui remti. Finansavimas nuo 2009 iki 2016-ųuų padidėjo apie 2,5 karto. Nepaisant to, jaunimo įsitraukimo į visuomeninę, kūrybiškumą skatinančią veiklą problema vis dar yra aktuali, todėl reikia sudaryti sąlygas skatinti jaunimo kūrybiškumą bei kultūrinę edukaciją.

Jaunimo įsitraukimas į aktyvią laisvalaikio veiklą sudaro sąlygas ugdyti jo pilietiškumo, demokratiškumo pagrindus. Tam, kad jauni žmonės būtų kuo labiau įtraukti į įvairaus pobūdžio laisvalaikio veiklas, bendrautų tarpusavyje ir būtų aktyvūs bei pilietiški, būtina įtraukti jaunimą į neformalųjį švietimą. 2015 m. atliktu Jaunimo problematikos tyrimu nustatyta, kad dažniausiai laisvalaikiu jaunimas susitinka su draugais (81,7 proc.), žiūri televiziją (67,8 proc.), o visuomeninių organizacijų veikloje dalyvauja tik 13,5 proc. jaunimo. Net 46,6 proc. jaunų žmonių teigė nedalyvaujantys ir niekada nebuvo dalyvavę savanoriškoje veikloje. Remiantis minėtu tyrimu, nustatyta, kad vis dar aktuali jaunimo neaktyvaus įsitraukimo dalyvaujant visuomeniniame gyvenime problema.

Vyriausybės požiūriu yra labai svarbi problema – nepakankamai išplėtota darbo su jaunimu sistema, neužtikrinama jaunimo užimtumo infrastruktūros plėtra, todėl įgyvendinant jaunimo politiką, kuriami atviri jaunimo centrai (toliau – AJC), kurių paskirtis – vykdyti atvirąjį darbą su mažiau galimybių turinčiu jaunimu. 2016 m. gruodžio mėn. duomenimis, Lietuvoje veikė 36 AJC ir 154 atviros jaunimo erdvės (toliau – AJE) (iš viso 190). Palyginimui – 2011 m. veikė 20 AJC ir AJE. Taigi pastebima atvirojo darbo su jaunimu sistemos plėtra.

2009 m. AJC ir AJE veiklose dalyvavo 3 900 jaunų žmonių. Per 2016 m. AJC ir AJE veiklose dalyvavo 6849 jauni žmonės. Šie rodikliai rodo, kad per septynerius metus (2009–2016 m.) į AJC ir AJE pavyko pritraukti beveik du kartus daugiau jaunų žmonių. Pastebimas didelis jaunimo įsitraukimo į užimtumą skatinančias veiklas padėties gerėjimas.

Iš Lietuvos Respublikos valstybės biudžeto skiriamo finansavimo jaunimo ir su jaunimu dirbančių organizacijų institucinių programų vienam tiesioginiam dalyviui tenkanti dalis 2015 m. buvo 7,3 Eur, o tai yra dvigubai mažiau negu 2011 m. Mažas jaunimo įsitraukimas į jaunimo ir su jaunimu dirbančių organizacijų veiklą vis dar yra problema, todėl būtina remti jaunimo ir su jaunimu dirbančias organizacijas, gerinant jų organizacinius gebėjimus, išlaikant savitumą ir veiklos nuoseklumą.

Lietuvoje nėra atliekama išsamių statistinių tyrimų apie jaunimo padėtį Lietuvoje. Sužinojus, kokie yra jaunimo, gyvenančio visoje šalyje, poreikiai, įpročiai, gyvenimo būdas, galima taikyti tikslines jaunimo politikos priemones, įvertinant konkrečių savivaldybių ir (ar) regionų ypatumus. Paskutinis jaunimo problematikos tyrimas, atliktas Jaunimo reikalų departamento užsakymu įgyvendinant projektą „Integruotos jaunimo politikos plėtra“, buvo atliktas 2012 m. Šiuo metu informacija yra nebeaktuali. Tam, kad jaunimo problematikos tyrimai būtų atliekami dažniau, 2010 m. Jaunimo reikalų departamento užsakymu, buvo parengta metodika, reikalinga jaunimo problematikos tyrimams savivaldybėse atlikti, kurios tikslas – parengti jaunimo padėtį atspindinčių rodiklių sistemą, apimančią visas jaunimo politikos įgyvendinimo sritis.

Dar viena sritis, kuri yra probleminė – nepakankamai aktyvus viešojo, privataus ir nevyriausybinio sektorių bendradarbiavimas plėtojant ir tobulinant jaunimo politikos įgyvendinimą. Jaunimo politika, remiantis Lietuvos Respublikos jaunimo politikos pagrindų įstatymu, yra horizontalioji politikos sritis, apimanti daugelį sričių: pilietiškumo ugdymą, švietimą, neformalųjį švietimą, darbą ir užimtumą, apsirūpinimą būstu, laisvalaikį, kultūrą, socialinę ir sveikatos apsaugą, sveikatingumą, sportą, narkomanijos ir kitų priklausomybės formų prevenciją, nusikalstamumo prevenciją ir kt. Todėl ją plėtojant svarbu užtikrinti žinybų bei viešojo, privataus ir nevyriausybinio sektorių bendradarbiavimą.

Įgyvendinant jaunimo politiką Lietuvoje, Lietuvos valstybės institucijoms taip pat būtina bendradarbiauti su užsienio institucijomis, siekiant perimti užsienio geruosius pavyzdžius. Nors tarptautiniai renginiai vyksta, tačiau bendradarbiavimas tarp viešojo, privataus ir nevyriausybinio sektorių, vietos savivaldos, nacionaliniu ir tarptautiniu lygmenimis vis dar nėra užtikrintas.

Tikima, kad įgyvendinant Jaunimo garantijų iniciatyvą Lietuvoje, siekiama suteikti nuoseklų, visapusišką, individualius nedirbančio ir nesimokančio (angl. NEET) jaunuolio poreikius atitinkantį paslaugų paketą. Jis užtikrina jaunimo pasiruošimą dalyvauti darbo rinkoje ar sugrįžti į švietimo sistemą. Jaunimo garantijų iniciatyvos dėka, per metus įdarbinama apie 63 proc. visų registruotų jaunų bedarbių, įdarbinimo procesas spartėja, auga dalyvavimas aktyvios darbo rinkos politikos priemonėse – kasmet daugiau nei 20 tūkst. (apie 22 proc.) jaunų bedarbių įgyja kvalifikaciją, darbo įgūdžių darbo vietoje, gauna paramą darbo vietai steigti, įsidarbina, nes darbdaviams kompensuojamos dalies darbo užmokesčio ir sumokamų mokesčių išlaidos. Svarbu pažymėti, kad po dalyvavimo priemonėse 83–92 proc. (priklausomai nuo priemonės) šių jaunuolių sėkmingai integruojasi darbo rinkoje per 6 mėn.

Vyriausybė įtraukė į programą Visos dienos mokyklos koncepciją, kuri Lietuvoje nėra nauja sąvoka, nes daugelis švietimo žmonių jau yra tai patyrę. Įtraukusis ugdymas, mokinių pasiekimai, socialinė atskirtis, emocinis saugumas – nėra vieno metodo, kuris išspręstų kylančias problemas. Manoma, kad tik tobulinant mokyklos veiklą, ugdymo procesą, užtikrinant galimybę mokykloms veikti visą dieną, galima priartėti prie teisingo sprendimo. Visos dienos mokyklą skirtingose šalyse renkasi įvairaus amžiaus mokiniai. Lietuvoje tokia programa taikoma nuo 1 iki 12 klasės.

**3.2. Geroji praktika, kovojant su ankstyvu mokinių pasitraukimu iš mokyklos**

**3.2.1. Įgyvendintos programos Lietuvos mokyklose**

Lietuvoje yra pastebimas ankstyvojo pasitraukimo iš švietimo sistemos rodiklio atotrūkis tarp kaimo ir miesto, tarp skirtingų mokyklų tame pačiame mieste. Tam tikruose Lietuvos regionuose šis rodiklis viršija Europos Sąjungos nustatytus reikalavimus šalims.

Todėl, Švietimo ir mokslo ministerija bendradarbiaujant su Švietimo mainų paramos fondu (įgyvendinant „Euroguidance" ir „eTwinning" projektus) 2015 m. pabaigoje paskelbė projektą „Iniciatyva savivaldybėms“, kurio pagrindinis tikslas buvo suteikti ekspertinę, metodinę ir kitą pagalbą atrinktai savivaldybei ir jos pasiūlytoms mokykloms. Pagal pateiktą medžiagą ir argumentus atrinkta – Kupiškio savivaldybė. Pagrindiniai pasirinkimo argumentai - mokinių, gaunančių nemokamą maitinimą didelis procentas (83 proc.), didelis praleistų pamokų skaičius, tenkantis vienam mokiniui, didelis mokinių su specialiais ugdymosi poreikiais skaičius pasiūlytose mokyklose, standartizuotų testų (4-okų ir 8-okų) rezultatai žemesni nei šalies vidurkis, mokinių ir mokytojų santykis yra toks, kad galima būtų pasiekti geresnių mokymosi rezultatų. Penkios Kupiškio rajono mokyklos pasiryžo keistis ir tobulinti ugdymo procesą siekiant pagerinti mokinių mokymosi pasiekimus. Projekte dirbantys ekspertai –mokyklų vadovai, eTwinning ambasadoriai, psichologai, kiti specialistai, nagrinėjantys žemų mokinių pasiekimų priežastis, konkrečiai šioms mokykloms, atsižvelgę į kiekvienos situaciją, teikė ir tebeteikia įvairius pagalbos būdus. Galutinis šios iniciatyvos tikslas - ne tik pasiūlyti ir inicijuoti teigiamus pokyčius, susijusius su žemų mokinių pasiekimų situacijos gerinimu atrinktose mokyklose, bet pateikti metodines ir strategines rekomendacijas nacionaliniam ir savivaldybės lygmeniui su ilgalaikių priemonių planu (3 metų laikotarpiui), pritaikytu atitinkamų mokyklų žemų mokinių pasiekimų problematikai spręsti.

Gerą praktiką turinčios Lietuvos mokyklos teikia tokius pasiūlymus mokymosi pagalbai tobulinti:

* Susitarti dėl mokymosi pagalbos teikimo tvarkos, nuostatų ir jų laikytis. Skirti asmenis, atsakingus už mokymosi pagalbos organizavimą ir vykdymą, didinti jų atsakomybę ir atskaitomybę mokyklos bendruomenei.
* Skatinti mokytojus pamokose taikyti mokymosi paradigmą, mokiniams suteikiant galimybę aktyviai dalyvauti mokymosi veiklose, diferencijuojant, individualizuojant ugdymą, taikant aktyvaus mokymosi metodus (pavyzdžiui, mokymasis bendradarbiaujant, probleminis, projektinis mokymas).
* Siekti, kad visa reikalinga mokymosi pagalba mokiniams būtų teikiama pamokų metu, itin daug dėmesio skiriant žemo socialinio-ekonominio statuso, socialinės rizikos šeimų, elgesio sunkumų turintiems mokiniams.
* Iškilus mokymosi sunkumams, mokymosi pagalbą teikti ne tik žemų ar vidutinių pasiekimų, bet ir gabiesiems mokiniams.
* Visų gebėjimų lygių mokiniams, kilus rizikai susidurti su mokymosi sunkumais (pavyzdžiui, grįžus po ligos, varžybų ir pan.), iškart skirti mokymosi pagalbą žinių spragoms likviduoti.
* Mokyklos bendruomenėje dažniau aptarti mokymosi tikslus ir pagalbos klausimus.
* Organizuoti mokiniams kursus ar steigti pagalbos centrą mokymosi sunkumams įveikti. Skatinti gabiuosius mokinius įsitraukti į mokymosi pagalbos teikimą.
* Įtraukti tėvus į pagalbos savo vaikui teikimą ir kitas mokyklos veiklas. Iškilus sunkumų, teikti tėvams individualias konsultacijas, pagalbą. Organizuoti jiems paskaitas, kursus, kurių metu jie būtų supažindinami su įvairiomis mokymosi pagalbos vaikui metodikomis.

**3.2.2. Taikomos prevencinės priemonės Vilniaus turizmo prekybos ir mokykloje**

Bendruosiuose ugdymo planuose pabrėžiama, kad mokykla privalo sudaryti sąlygas mokiniui mokytis pagal jo gebėjimus ir pasiekti kuo aukštesnius pasiekimus. Mokymosi pagalbos organizavimas mokykloje aprėpia:

* Kilus mokinio mokymosi sunkumams, mokymosi pagalbą jam pirmiausia teikia mokantis mokytojas.
* Jis apie sunkumus informuoja klasės vadovą, mokinio tėvus (globėjus, rūpintojus), mokyklos švietimo pagalbos specialistus ir kartu tariasi dėl mokymosi pagalbos.
* Jei mokytojo teikiamos mokymosi pagalbos nepakanka, mokinio mokymosi pasiekimai žemesni nei bendraamžių, mokytojas ar mokinio tėvai kreipiasi į mokyklos vaiko gerovės komisiją, kad būtų nustatyta mokymosi sunkumų priežastis. Mokyklos vaiko gerovės komisija teikia mokytojui rekomendacijų dėl mokymosi pagalbos mokiniui teikimo.
* Jei ir tai nepadeda pagerinti rezultatų, mokyklos vaiko gerovės komisija (tėvams sutikus) atlieka mokinio pirminį specialiųjų ugdymosi poreikių įvertinimą ir nutarusi, kad jam reikėtų skirti specialųjį ugdymąsi, tėvams sutikus kreipiasi į savivaldybės pedagoginę psichologinę tarnybą (toliau – PPT), švietimo pagalbos tarnybą. PPT specialistai, atlikę išsamų vaiko specialiųjų ugdymosi poreikių įvertinimą, rezultatus aptaria su tėvais ir ugdančiu mokytoju, teikia rekomendacijų mokytojui, kaip geriau pritaikyti ugdymo turinį vaiko ugdymosi poreikiams tenkinti.

Bendruosiuose ugdymo planuose nustatyta, kad mokymosi pagalbą mokiniui būtina suteikti, jei jo pasiekimų lygis (vieno ar kelių dalykų) žemesnis, nei numatyta Bendrosiose programose, ir mokinys nedaro pažangos; jei mokinio kontrolinis darbas įvertinamas nepatenkinamai; jei mokinys dėl ligos ar kitų priežasčių praleido dalį pamokų, ir pan. Mokymosi pagalba pirmiausia teikiama:

* per pamoką kaip grįžtamasis ryšys.
* skiriant trumpalaikes ar ilgalaikes konsultacijas.
* organizuojant pažangiųjų mokinių pagalbą kitiems mokiniams ar kitu pasirinktu būdu.
* Mokiniui sudarant sąlygas namų darbus atlikti mokykloje padedamam mokytojo ar mokinių.

Netiesioginė mokymosi pagalba mokiniams mokykloje teikiama šiais būdais:

* tobulinant mokyklos mokinių pažangos ir pasiekimų vertinimo tvarką;
* sudarant sąlygas mokytojams tobulinti ugdymo individualizavimo metodiką, prireikus pasitelkti švietimo pagalbos specialistus ugdymo turiniui planuoti ir koreguoti;
* sudarant galimybes mokytojams tobulinti profesines žinias, ypač dalykines kompetencijas ir gebėjimus, organizuoti ugdymo procesą įvairių gebėjimų ir poreikių mokiniams;
* aktyviau įtraukiant į vaiko ugdymo procesą mokinio tėvus (globėjus, rūpintojus), ne tik sprendžiant vaikų ugdymosi problemas, bet ir teikiant įvairią mokymosi pagalbą, vykdant profesinį informavimą ir orientavimą, supažindinant su darbo ir profesijų pasauliu.

Nors Vilniaus turizmo ir prekybos verslo mokykloje yra taikomos visos mokymosi pagalbos ir prevencinės priemonės mokiniams išlikti mokykloje, tačiau visgi susiduriama su iškritimo problema.

9 pav. Vilniaus turizmo ir prekybos verslo mokykloje išbrauktų mokinių priežastys

Per 2015-2016 m.m. mokyklą paliko 139 mokiniai (iš viso mokėsi 753 mokiniai) , t.y. 18,8 % nuo visų mokinių. Priežastys identiškos kaip ir visose kitose Lietuvos profesinėse mokyklose. 9 paveiksle pateikti duomenys rodo, kad lyginant 2015-2016 m.m. ir 2016-2017 m.m. „nubyrėjimo“ rodiklius situacija blogėja – per pastaruosius metus mokyklą paliko 151 mokinys, t.y. 20% nuo visų mokinių skaičiaus. 2016–2017 m. m. mokėsi 765 mokiniai. Priežastys išlieka tos pačios, tačiau neramina tai, kad didžiausias išbrauktų mokinių skaičius išlieka dėl nepažangumo, pamokų nelankomumo ir įsidarbinimo.

Prastas mokinių lankomumas - viena iš opiausių Vilniaus turizmo ir prekybos verslo mokyklos problemų, todėl tiriamos priežastys dėl kurių mokiniai daugiausiai praleido pamokų:

* Motyvacijos stoka;
* Nebrandus mokytis;
* Kelionės į mokyklą išlaidų nekompensavimas;
* Per mažas tėvų dėmesys vaikui.
* Lankomumui gerinti priemonės:
* Nuolatinis lankomumo kontroliavimas;
* Tėvų (globėjų) informavimas;
* Psichologo pagalba;
* Socialinio pedagogo pagalba;
* Lankomumo analizė metodinėse grupėse;
* Vaiko gerovės komisijos pagalba;
* Sveikatos priežiūros specialisto pagalba.

Kaip pavyksta integruotis į darbo rinką Vilniaus turizmo ir prekybos verslo mokyklos absolventams matyti 2 lentelėje.

2 lentelė

Vilniaus turizmo ir prekybos verslo mokyklos absolventų įsidarbinimas

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Absolventai | Baigusiųjų programą  2016 m. skaičius | Iš baigusiųjų 2015-2016 m.m./2016-2017 m.m. | | | | | | | |
| Dirba | | Tęsia mokymąsi | | | Išvyko į užsienį | Nedirba ir nesimoko | Kita |
| Dirbančiųjų skaičius | Iš jų pagal įgytą kvalifikaciją | Iš viso | Iš jų profesinio mokymo įstaigose | Iš jų aukštosiose mokyklose |
| 2015-2016 m.m. | **253** | 197 | 172 | 39 | 21 | 18 | **22** | **15** |  |
| 2016-2017 m.m. | **237** | 185 | 152 | 23 | 15 | 8 | **22** | **17** | **5** |

**3.2.3. Mokytojų kompetencija ir įgūdžiai**

Reikalavimų mokytojų kvalifikacijai aprašas (toliau – Aprašas) nustato kvalifikacijas, būtinas dirbti mokytoju pagal bendrojo ugdymo, profesinio mokymo ir neformaliojo švietimo programas, atvejus, kada asmenys laikomi turintys pedagogo kvalifikaciją, ir kvalifikacijas, priskiriamas pedagogo kvalifikacijai.

Mokytojai, dirbantys pagal bendrojo ugdymo, profesinio mokymo ir neformaliojo švietimo programas, privalo mokėti lietuvių kalbą, nustatytas jos mokėjimo lygis.

Mokytojai, dirbantys pagal profesinio mokymo programas ir neformaliojo švietimo (išskyrus ikimokyklinio ir priešmokyklinio ugdymo) programas, jei nėra įgiję pedagogo kvalifikacijos, privalo būti išklausę pedagoginių psichologinių žinių kursą švietimo ir mokslo ministro nustatyta tvarka iki darbo mokytoju pradžios, išskyrus mokytojus, turinčius aukštąjį, aukštesnįjį, įgytą iki 2009 metų, specialųjį vidurinį, įgytą iki 1995 metų, išsilavinimą, kurie šiuos kursus privalo išklausyti per metus nuo darbo mokytoju pradžios.

Mokytojai, dirbantys pagal bendrojo ugdymo programas, privalo būti išklausę specialiosios pedagogikos ir specialiosios psichologijos kursus mokytojams pagal Specialiosios pedagogikos ir specialiosios psichologijos kvalifikacijos tobulinimo kursų programą, jeigu nėra išklausę ne mažesnės apimties (60 valandų arba 2 studijų kreditų) kursų anksčiau arba studijų metu.

Mokytojai privalo būti įgiję kompetencijas, numatytas Reikalavimuose mokytojų kompiuterinio raštingumo programoms.

2017 m. liepos 4 d. Lietuvos Respublikos švietimo ir mokslo ministro įsakymu Nr. V-553 patvirtinta „Produktyviojo mokymosi mokytojų kvalifikacijos tobulinimo programa“. Programa skirta mokytojams, siekiantiems organizuoti produktyvųjį mokymąsi. Programos paskirtis – suteikti mokytojams žinių produktyviojo mokymosi organizavimo srityje ir padėti ugdytis kompetencijas, reikalingas didinti mokinių mokymosi pasirinkimo galimybes, veiksmingai ugdyti mokymosi sunkumų turinčius ir mokymosi motyvaciją praradusius mokinius, atsižvelgiant į kiekvieno mokinio ugdymosi poreikius, pagalbos ir paslaugų reikmes, jo, jo tėvų (globėjų, rūpintojų) lūkesčius ir skatinant kiekvieno mokinio motyvaciją mokytis siekiant pagrindinio išsilavinimo ir renkantis tolesnį mokymosi ir profesinės karjeros kelią.

**Apibendrinimas**

Mokytojų, karjeros specialistų ir visos mokyklos bendruomenės, taip pat tėvų įtaka mokinių motyvacijos, o kartu ir pasiekimų pokyčiams yra akivaizdi. Todėl naujoviškos mokymosi aplinkos kūrimas, mokytojų tobulėjimas, mokyklos bendruomenės aktyvus dalyvavimas nacionalinėse ir tarptautinėse iniciatyvose, karjeros konsultantų aktyvus darbas padedant jaunam žmogui susidėlioti savo ateities viziją ir tolesnį mokymosi kelią, bei tikslingas tėvų dalyvavimas mokyklos gyvenime gali prisidėti prie ankstyvojo pasitraukimo iš švietimo sistemos rodiklio mažinimo probleminiuose regionuose/mokyklose.

Pagrindinės prevencinės priemonės, padedančios spręsti mokiniams iškylančius sunkumus mokykloje yra šios: socialinės, pedagoginės ir psichologinės pagalbos teikimas; neformalusis vaikų švietimas; specialusis ugdymas. Prevencinės priemonės, susietos su ugdymo organizavimu, yra šios: palankios ugdymo aplinkos formavimas; mokymo krūvio reguliavimas; mokytojų kompetencijų tobulinimas. Priemonės, sietinos su socialinėmis ekonominėmis ankstyvojo pasitraukimo iš švietimo sistemos priežastimis: užimtumo didinimas popamokinėje veikloje, dienos centrų veikla; socialinis darbas su šeima; tėvų įtraukimas į mokyklos bendruomenės veiklą; vaikų iš socialinės rizikos šeimų rėmimas, alternatyvios mokymosi galimybės, leidžiančios derinti darbą ir mokslą.

Siekiant veiksmingos prevencinės politikos nepakanka taikyti priemones, tobulinančias švietimo paslaugų teikimą, būtina jas derinti su kitų politikos sričių – socialinės, sveikatos, užimtumo, nusikalstamumo prevencijos ir kt. – priemonėmis. Siekiant intervencijų veiksmingumo valstybės lygmeniu, būtina taikyti tikslingą viešąją politiką. Todėl svarbu nuodugniau analizuoti ankstyvojo pasitraukimo iš švietimo sistemos priežastis. Reikėtų taikyti nuolatines prevencines priemones ir stebėti ankstyvojo pasitraukimo iš mokyklos situaciją, sekti visus galimo iškritimo signalus, veiksmingai reaguoti į pokyčius ir tirti prevencinių priemonių veiksmingumą.

Pastebėti mokyklų geresni rezultatai yra dėl tinkamo bendradarbiavimo su tėvais. Jų nuomone tėvams pateikiami tokie prašymai:

* Domėtis vaiko pasiekimais ir gyvenimu mokykloje.
* Pagal galimybes padėti vaikui atlikti namų darbus.
* Vaikui susidūrus su didesniais mokymosi sunkumais, bendradarbiauti su mokytojais, klasės auklėtoju ir švietimo pagalbos specialistais, paisyti jų rekomendacijų.
* Dalyvauti mokyklos organizuojamuose mokymosi pagalbai skirtuose renginiuose ir kitose veiklose.

Analizuojant nedarbo priežastis paaiškėjo, kad esminės jaunimo nedarbo priežastys kiekvienu atveju skirtingos – išsilavinimo, profesinio pasirengimo ar darbo patirties trūkumas, įgytų profesinių žinių neatitiktis darbo rinkos poreikiams, atkaklumo ar darbo paieškos įgūdžių stoka, nepakankama pagalba žengiant pirmuosius žingsnius darbo rinkoje. Todėl, siekiant mažinti jaunimo nedarbą, dėmesį reikėtų kreipti ne į padarinių, o į priežasčių šalinimą, ir pagalba darbo neturinčiam jaunuoliui turėtų būti teikiama atsižvelgiant į jo individualius poreikius.

Nors įvairios tikslinės programos ir priemonės padeda sumažinti jaunų žmonių nedarbo lygį, tačiau jaunimo nedarbas vis dar išlieka viena iš aktualiausių problemų Lietuvoje. Nepakankamas profesinis orientavimas ir tai, kad darbdaviai nėra linkę mokėti deramo atlyginimo jauniems žmonėms arba visai nepriima jų į darbą dėl nepakankamos darbo patirties, lemia jaunimo įsitvirtinimo darbo rinkoje problemas.

Užimtumo didinimo programa 2014-2020 siekiama, kad, įvertinus tai, kad visuomenė senėja, trūksta kvalifikuotų darbuotojų, emigracija mažina šalies darbo jėgos potencialą, būtina sutelkti visus darbingo amžiaus Lietuvos gyventojus, skatinti juos aktyviai dalyvauti ekonominėje veikloje, integruotis į darbo rinką ir kuo ilgiau joje išlikti.

Pažymėtina, jog svarbiausios priežastys, trukdančios jauniems bedarbiams sėkmingai konkuruoti darbo rinkoje yra profesinės kvalifikacijos ir darbo patirties neturėjimas.

**Informacijos šaltiniai**

1. Lietuvos Respublikos socialinės apsaugos ir darbo ministerija. Užimtumo rėmimo politika. <https://socmin.lrv.lt/lt/veiklos-sritys/darbo-rinka-uzimtumas/uzimtumo-ir-darbo-rinkos-politika/uzimtumo-remimo-politika>
2. Europos komisija. Jaunimo garantijos. <http://ec.europa.eu/social/main.jsp?catId=1079&langId=lt>
3. Jaunimo garantijų iniciatyvos projekto „atrask save“ savanorystės organizavimo veiklos tvarkos aprašas. <https://www.etar.lt/portal/lt/legalAct/0f65d010269611e78397ae072f58c508>
4. Jaunimo darbo centras. <http://www.ldb.lt/jaunimui/naudinga/Puslapiai/verslumas.aspx>
5. Lietuvos Respublikos vyriausybės n u t a r i m a s „Užimtumo didinimo 2014–2020 metų programa“ <https://www.e-tar.lt/acc/legalAct.html?documentId=TAR.90577540FF26>
6. Mokyklų pažangos skatinimas - ES investicijos Nr. 09.2.2-ESFA-K-730
7. Produktyviojo mokymosi mokytojų kvalifikacijos tobulinimo programa. Patvirtinta Lietuvos Respublikos švietimo ir mokslo ministro 2017 m. liepos 4 d. įsakymu Nr. V-553 <https://www.e-tar.lt/portal/lt/legalAct/53ab98e0614211e79198ffdb108a3753>
8. Reikalavimų mokytojų kvalifikacijai aprašas, patvirtintas Lietuvos Respublikos švietimo ir mokslo ministro 2014 m. rugpjūčio 29 d. įsakymu Nr. V-774
9. 2017 m švietimo ir mokymo stebėsenos biuletenis. Švietimas ir mokymas. Lietuva. Europos komisija. <http://ec.europa.eu/education/policy/strategic-framework/et-monitor/country-reports_en>
10. Lietuvos Statistikos departamentas. <https://osp.stat.gov.lt/services-portlet/pub-edition-file?id=26780>